b'\n_START_ARTICLE_\nIstina o Istanbulskoj\n_START_PARAGRAPH_\nIstina o Istanbulskoj, hrvatska je gra\xc4\x91anska inicijativa \xc4\x8diji je cilj "upoznavanje hrvatske javnosti s pravim sadr\xc5\xbeajem i realnim posljedicama Istanbulske konvencije"._NEWLINE_Inicijativa "o\xc5\xa1tro osu\xc4\x91uje svako nasilje nad \xc5\xbeenama i svako nasilje u obitelji, i zala\xc5\xbee se za \xc5\xa1to bolja zakonska rje\xc5\xa1enja u tom podru\xc4\x8dju i za njihovu u\xc4\x8dinkovitu provedbu", ali se protivi ratifikaciji Konvencije radi "zlouporabe borbe protiv nasilja radi uvo\xc4\x91enja rodne ideologije u zakonodavstvo RH, u hrvatsko \xc5\xa1kolstvo i medije"._NEWLINE_Incijativu podr\xc5\xbeava vi\xc5\xa1e desetaka udruga civilnog dru\xc5\xa1tva, me\xc4\x91u kojima i Hrvatsko katoli\xc4\x8dko lije\xc4\x8dni\xc4\x8dko dru\xc5\xa1tvo kao i Europski kr\xc5\xa1\xc4\x87anski politi\xc4\x8dki pokret (ECPM).\n_START_SECTION_\nPovijest inicijative\n_START_PARAGRAPH_\nInicijativa se javnosti predstavila krajem listopada 2017. godine na Markovom trgu u Zagrebu. Nakon stru\xc4\x8dnog skupa o temi Istanbulske konvencije i opasnostima rodne ideologije odr\xc5\xbeanog u Nadbiskupijskom pastoralnom institutu u Zagrebu, organizirane su i javne tribine i predavanja u Vara\xc5\xbedinu, Virovitici, Vinkovcima, \xc4\x90akovu, Slavonskom Brodu, Osijeku, Dubrovniku, Karlovcu, Bjelovaru, Rijeci, Puli, Zadru, Sisku, Splitu, \xc5\xa0ibeniku i Sinju, prije politi\xc4\x8dkog uklju\xc4\x8denja u borbu protiv ratifikacije Konvencije._NEWLINE_\xc4\x8clanovi inicijative poslali su dopis saborskim zastupnicima i otvoreno pismo predsjednici RH Kolindi Grabar-Kitarovi\xc4\x87 vezano uz referendumsku inicijativu o Istanbulskoj konvenciji. Incijativa je organizirala prosvjede u Splitu i Zagrebu na kojima se, prema procjenama organizatora, okupilo 50-70 000 ljudi, dok Hrvatska policija i mediji procjenjuju da se broj sudionika kretao izme\xc4\x91u 15 000 i 18 000 sudionika.'